Brá að heyra viðhorf stjórnvalda til innflytjenda Dovelyn Rannveig Mendoza , sérfræðingur á sviði fólksflutninga , segist hissa á því hvernig komið er fyrir þjónustu við erlent starfsfólk hér á landi . Dovelyn lýsir jákvæðri upplifun sinni af því þegar hún var sjálf innflytjandi hér á landi fyrir um aldarfjórðungi og telur þjónustu við erlent starfsfólk hafa verið betri á þeim tíma . Dovelyn Rannveig Mendoza , sérfræðingur á sviði fólksflutninga , á sér athyglisverða sögu . Hún er fædd á Filippseyjum en fluttist árið 1995 , þegar hún var 16 ára gömul , til Íslands . Hér á landi vann hún til að mynda á veitingastað , hjá ORA , hjá Fönn og við heimilisþrif . „ Ég kom með stóra drauma og minningar mínar af Íslandi , mörgum árum eftir að ég fór aftur , eru allt yndislega fólkið sem ég vann með , “ segir Dovelyn . Hún bjó á landinu um nokkurra ára skeið og býr raunar móðurfjölskylda hennar hér enn og vinnur verkamannastörf . Dovelyn ber millinafnið Rannveig samkvæmt þágildandi mannanafnalögum hér á landi , sem kváðu á um að erlent fólk sem tæki sér íslenskan ríkisborgararétt tæki sér eitt íslenskt nafn til viðbótar eiginnafni sínu . Þrátt fyrir að hafa aðeins búið á Íslandi um nokkurra ára skeið kom henni það þó ekki til hugar að breyta nafni sínu aftur , enda upplifun hennar sem innflytjanda á Íslandi afar góð . Talar hún um Ísland og Íslendinga sem „ okkur “ og „ við “ . Þar sem upplifun Dovelyn af því að vera innflytjandi á Íslandi er einkar jákvæð var henni nokkuð brugðið þegar hún heyrði af því hvernig komið er fyrir þjónustu til handa erlendu starfsfólki í dag . Telur hún slíka þjónustu hafa verið betri fyrir um aldarfjórðungi síðan .